Liite 12. Ohjeita sopimuksen allekirjoitustilaisuuteen

12b. Ohjeet valtiosopimuksen sitomista varten

Sopimuskansien valinta

Jos sopimus sekä sidotaan että sinetöidään, valitaan sopimuskannet, joissa on sinettikupit. Sinettikupit jäävät kannen takaosaan.

Jos sopimus ainoastaan sidotaan, valitaan sopimuskannet, joissa sinettikuppeja ei ole.

Sopimuksen sitominen

Sopimuspaperi tulee ensiksi rei’ittää sopimuskansissa olevan keskilistan reikien mukaisesti.



Kuva 1. Piirroskuva sopimuskansista.

Sopimus sidotaan siihen tarkoitetulla sinivalkoisella silkkinarulla.

Sitominen aloitetaan toiseksi alimmasta reiästä. Silkkinaru kuljetetaan toiseksi alimmasta reiästä läpi kulkien oikealta vasemmalle. Naru viedään seuraavaksi vasemmalta puolen läpi toiseksi ylimmästä reiästä. Sitten naru viedään oikealta puolen läpi ylimmästä reiästä ja sen jälkeen vasemmalta puolen läpi toiseksi ylimmästä reiästä. Tämän jälkeen naru kuljetetaan oikealta puolen läpi toiseksi alimmasta reiästä ja viimeiseksi naru viedään läpi vasemmalta puolen alimmasta reiästä.



Kuva 2. Solmimisen vaiheet piirrettynä.

Lopuksi narun päät solmitaan yhteen. Jotta sopimuskansien avaaminen olisi sujuvaa, solmua ei tule solmia liian tiukalle. Allekirjoitusta varten solmua voi olla tarpeen löysentää.



Kuva 3. Piirroskuvat valmiista sidonnasta ja solmusta.